La Bibia piemontèisa/Testament Vej/Salm/Salm 65


Ij Salm

65.  La làuda a të speta an Sion 

 Ël Salmista a làuda Nosgnor përchè ch’a përdon-a ij pëccà e a benedìss sò pòpol con un mësson fosonant.

Për ël magìster dël còro. Na canson. Un Salm ëd David. Nosgnor! La làuda a të speta an Sìon.  Ij vot ch'at j'ero fàit a-i son compì. A l’é là che ti të scote le preghiere; a ti tut ël pòpol as avzin-a. Nòstri pëccà a son un pèis ch'an crasa, ma davzin a ti i trovoma përdon. Che 'd boneur ch'a l'ha col ch'it fase avzinesse a ti e it j'acòrde 'd vive ant le cort ëd tò palass! Che nòjàutri i treuvo sodisfassion ëd pianta ant le còse 'd toa ca, tò palass. Ti 't risponde a nòstre preghiere con d'assion magnìfiche 'd liberassion! Nosgnor! Nòst Salvator! Fin-a le gent ant le part pì lontan-e dla tèra a l'ha nfiusa 'n ti, e 'dcò coj ch'a vivo da l'àutra part ëd l'ocean. 

Con toa gran potensa ti 't l'has creà le montagne e mostrà toa fòrsa. Ti t'ambonisse la furia dij mar e 'l breugg ëd soe onde, e 'dcò la turbolensa dle nassion. Fin-a coj ch'a vivo ant le part le pì leugne dla tèra a son ësburdì da lòn ch'it fas. Da 'ndoa che 'l sol a sponta fin-a a 'ndoa ch'a cala as sento alvesse 'd crij 'd làude për ti. Ti 't pije soen ëd la tèra e it jë das d'eva; ti 't la fase rica e drua con ëd rivere ch’a dësbòrdo d'eva. Mojà a son lë tëppe e ambibìa la tèra laurà. Con ëd pieuva ti 't rende molzin ël seul e ti it fase chërse fosonant ël mësson. Ti 't coron-e j'anade con toe benedission bondose e fin-a ij violèt pì dur a foson-o 'd toa bondansa. Le pasture ant ël desert a sbërluso dë stisse d'ùmid, e le colin-e a son quatà 'd gòj. Ij prà a son arvestì djë strop, e le val a son quatà 'd gran. A crijo 'd gòj, eh, a canto!

Nòte 

Bibia
Testament Vej
Salm